A TITOK
SZERETET,
EGÉSZSÉG
ÉS PÉNZ
MESTERKURZUS

ÉDESVÍZ KIADÓ
BUDAPEST

A fordítás az alábbi kiadás alapján készült:
Rhonda Byrne / The Secret to Love, Health, and Money. A Masterclass
Atria, an imprint of Simon & Schuster Inc., New York, USA, 2021

www.thesecret.tv

Fordította
Szilágyi Eszter

Szerkesztette
Bokros Judit

Copyright © Making Good, LLC., 2021

Hungarian translation © Szilágyi Eszter, 2022

Hungarian edition © Édesvíz Kft., 2022

Cover design © Édesvíz Kft., 2022

Creative direction and artwork by Nic George and
Graphic design and artwork
by Josh Hedlund for Making Good, LLC.

THE SECRET word mark and logo are trademarks
of Creste, LLC. All rights reserved.

A THE SECRET és a The Secret log
 a Creste LLC. által jegyzett védjegy.

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Dudich Ákos

Tipográfia Alinea Kft.

Borítót készítette Goart Design Bt.

Elektronikus formátum
Békyné Kiss Adrien

ISBN 978-963-507-287-3 (epub)

ISBN 978-963-507-288-0 (mobi)

A Szeretet, az egészség és a pénz titka a vonzás törvényeit mutatja be. Egy olyan erőteljes eszközt, amivel magunkhoz vonzhatjuk a mindenki számára elérhető bőséget, egészséget és boldog életet.

A könyvben bemutatott információk tájékoztató, oktató célzattal íródtak, és nem tekinthetők orvosi, jogi, pénzügyi, üzleti vagy karriertanácsoknak. A javasolt gyakorlatokat érdemes csak a saját kutatásainkon vagy egy szakértő pályaválasztási, pénzügyi, esetleg befektetési tanácsadóval, pénzügyi tervezővel vagy könyvelővel folytatott konzultáción alapuló racionális pénzügyi terv kiegészítéseként alkalmazni.

A könyvben szereplő információk nem helyettesíthetnek egy képzett egészségügyi szakemberrel folytatott konzultációt. Az itt leírt gyakorlatokat csak egy képzett egészségügyi szakember által javasolt, megbízható kezelés kiegészítéseként alkalmazzuk. Semmilyen körülmények között ne használjuk az olvasott információkat diagnózis felállítására vagy bármilyen betegség megállapítására, kezelésére. Ha úgy döntünk, hogy abbahagyjuk a szakember által javasolt gyógyszer szedését vagy a kezelést, azt természetesen kizárólag egy képzett egészségügyi szakemberrel folytatott konzultációt követően tegyük.

A szerző és a kiadó semmilyen formában nem vállalnak felelősséget a könyvben bemutatott információkért és az azokkal való visszaélésért.

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOMJEGYZÉK

A SZERETET TITKA

Előszó: A szeretet titka

1. Lecke: A szeretet és a vonzás törvénye

2. Lecke: A gondolatok és érzések ereje

3. Lecke: A csodálatos kapcsolatok titka

4. Lecke: A kapcsolatok alakításának folyamata

5. Lecke: A képzelet és a kapcsolatok

6. Lecke: Hála és kapcsolatok

7. Lecke: A te titkod

8. Lecke: A legnagyobb ajándék

A szeretet titkának összefoglalása

AZ EGÉSZSÉG TITKA

Előszó: Az egészség titka

1. Lecke: Az egészség titkának felfedése

2. Lecke: Az egészség és a tudat alatti elme

3. Lecke: Érezd jól magad! – A leggyorsabb út a jó egészség felé

4. Lecke: Az egészséget teremtő folyamat

5. Lecke: Hála az egészségért

6. Lecke: Az egészség vizualizálása

7. Lecke: Az egészség megerősítése

8. Lecke: A halhatatlan te

Az egészség titkának összefoglalása

A PÉNZ TITKA

Előszó: A pénz titka

1. Lecke: A pénz titka

2. Lecke: Pénzzel kapcsolatos érzéseink

3. Lecke: A gazdagság szemléletmódja

4. Lecke: A pénz megteremtésének folyamata

5. Lecke: Érezz hálát a pénzért

6. Lecke: A képzelőerő és a pénz

7. Lecke: Karrier és üzlet

8. Lecke: Megosztás és adakozás

A pénz titkának összefoglalása

Neked ajánlva.

Hozzon A Titok szeretetet
és örömet egész életed során.

Ezt kívánom neked
és az egész világ számára.

ELŐSZÓ

A SZERETET TITKA

Tizennégy évvel ezelőtt összeomlott az életem. A végkimerültségig dolgoztam, váratlanul elhunyt édesapámat gyászoltam, valamint a kollégáimhoz és rokonaimhoz fűződő kapcsolataim is romokban hevertek. Ekkor fedeztem fel egy titkot, ami életem minden egyes szegletét megváltoztatta, beleértve az egészségemet, a pénzügyeimet és a kapcsolataimat. Ekkor döntöttem úgy, hogy a világgal is megosztom a tudásomat, és azóta A Titok már emberek millióin segített világszerte. Egészen biztos, hogy a te életeden és kapcsolataidon is segíteni fog.

Ha bevonzottad ezt a könyvet az életedbe, az talán azért van, mert változtatni akarsz a kapcsolataidon, meg szeretnéd gyógyítani őket, vagy esetleg új kapcsolatokra vágysz. Lehet, hogy épp a tökéletes társat keresed, helyre akarod hozni a házasságodat, rendbe akarod hozni a kollégáidhoz, a családodhoz vagy barátaidhoz fűződő viszonyodat, vagy új barátokra vágysz. A Titok, amit felfedeztem, segít elérni mindezt, sőt, ennél sokkal többet és többet kínál a számodra.

A Titokkal az lehetsz és azt teheted, amit csak akarsz, és bármit megkaphatsz, életed minden egyes területén.

Ám ha jobban belegondolsz, a kapcsolatok adnak igazi értelmet az életednek. Ha nincs kivel megosztanod, valószínűleg nem fogsz sok dologra vágyni azt illetően, ki legyél, mit tegyél, és mit kapj meg.

Képzeld el, milyen lenne, ha te lennél az egyedüli ember a Földön. Nem vágyakoznál arra, hogy valamilyen legyél, valamit tegyél vagy valamit birtokolj. Ugyan mi értelme lenne megfesteni egy festményt, ha senki nem látná? Mi értelme lenne komponálni egy zeneművet, ha senki nem hallaná? Mi értelme lenne bármit is feltalálni, ha senki nem használná? Nem lenne értelme egyik helyről a másikra költözni, mert mindenhol ugyanolyan lenne – senkivel sem találkoznál. Semmilyen öröm vagy élvezet nem lenne az életedben. Örömet, értelmet és célt a másokhoz fűződő kapcsolataid és a velük együtt szerzett tapasztalatok adnak az életednek.

A kapcsolatok óriási lehetőséget nyújtanak ahhoz, hogy a pozitív gondolatoknak és érzéseknek köszönhetően megváltoztassuk az életünket. Ennek az az oka, hogy minél hálásabb vagy a kapcsolataidért, és minél kedvesebb vagy másokkal, annál szebb lesz az életed. Minél több szeretetet adsz az embereknek, annál több szeretetet kapsz vissza, és annál nagyszerűbb lesz az egész életed! Bármit is adj – szeretetet, hálát vagy kedvességet –, azt vissza fogod kapni.

A kapcsolataid sokkal többféle módon befolyásolják az életedet, mint azt gondolnád, így logikus, hogy a boldog, szeretetteljes kapcsolatoknak fontos szerepet kellene betölteniük az életünkben. Könyvem pontosan megmutatja, hogyan alakíts ki nagyszerű kapcsolatokat. Első kézből láthatod majd, milyen változások következnek be életed minden területén, a pénzügyeidben, az egészségi állapotodban, személyes céljaidban és álmaidban.

1. LECKE

A SZERETET ÉS A VONZÁS TÖRVÉNYE

Az egész világegyetemet a természet törvényei irányítják. Azért utazhatunk repülőgéppel, mert a repülés összhangban áll a természet törvényeivel. Nem a fizika törvényei változtak meg, hogy az ember képes legyen repülni, mi találtuk meg annak a módját, hogy a természet törvényeit figyelembe véve repülhessünk. Ahogyan a fizika törvényei irányítják a repülést, az elektromosságot és a gravitációt, olyan törvények is léteznek, amik az életünket szabályozzák. Ahhoz, hogy helyrehozzuk és rendbe tegyük a kapcsolatainkat, vagy bevonzzunk egy újat, meg kell értenünk ezt a törvényt, a világegyetem legerőteljesebb törvényét: a vonzás törvényét.

A legnagyobbtól a legkisebbig: a vonzás törvénye tartja a helyén az összes csillagot, és formál minden atomot és molekulát. A Nap vonzása tartja a bolygókat a Naprendszerben, és akadályozza meg, hogy a bolygók kirepüljenek a világűrbe. A gravitáció vonzása tart téged, minden embert, állatot, növényt és követ a Földön. A vonzás a természetben mindenütt megfigyelhető. A virág magához vonzza a méheket, az elvetett mag magához vonzza a talajban lévő tápanyagokat, és minden élőlény a saját fajtájához vonzódik. A vonzás a Földön élő állatoknál is megfigyelhető: a tengerekben élő halaknál vagy az égen repülő madaraknál. A vonzás arra készteti őket, hogy szaporodjanak, és hordákat, csapatokat, falkákat alkossanak. A vonzás tartja egyben tested sejtjeit, a házadat alkotó anyagokat és azokat a bútorokat is, amiken ülsz. Ez tartja az úton az autódat, és a vizet a poharadban. Tulajdonképpen az összes tárgyat, amit használsz, a vonzás ereje tartja egyben.

Az embereket is a vonzás ereje húzza egymáshoz. Arra ösztönzi őket, hogy csoportokat, közösségeket és társadalmakat hozzanak létre, melyekben megoszthatják egymással közös érdekeiket. Ez az az erő, ami a tudomány vagy a művészetek felé hajtja az embereket. Emiatt vonzódunk bizonyos sportfajtákhoz, különböző zenei stílusokhoz és divatirányzatokhoz, vagy akár állatokhoz. A vonzás ereje húz téged kedvenc helyeidhez és dolgaidhoz, ez az az erő, ami miatt vonzódsz a barátaidhoz és az általad szeretett emberekhez.

A vonzás törvénye az a mindenható törvény, ami mindent harmóniában tart az atomoktól kezdve a számtalan galaxisig. Mindenben ott van, és mindent áthat az egész világegyetemben. Ez a törvény működteti a te életedet is.

De hogyan is működik pontosan a te életedben? A kvantumfizika megmagyarázza, hogy a világegyetemben mindent meghatározott frekvencián rezgő energia alkot, beleértve a gondolataidat. A gondolatok is energiák, mérhetők, és mindegyik meghatározott frekvencián rezeg. Gondolataid magukhoz vonzzák azokat az embereket, körülményeket és eseményeket, amik ugyanazon a frekvencián rezegnek. A hasonló magához vonzza a hasonlót, és a vonzás törvényének köszönhetően azok a dolgok fognak megvalósulni az életedben, amikre a legtöbbet gondolsz. Más szavakkal te teremted az életedet a gondolataidon keresztül. Bármi is történjék az életedben, te vonzottad be az általad teremtett gondolatokkal.

Mint a természet összes törvénye, a vonzás törvénye is megváltoztathatatlan, és senki sem áll felette, illetve senki nincs kizárva belőle. Személytelen, és mindenkire ugyanolyan hatással van. Minden élőlényre, és minden egyes gondolatra.

Kapcsolatok és a vonzás törvénye

Hogy mit jelent a vonzás törvénye egyszerűen megfogalmazva a kapcsolataid tekintetében? Azt, hogy bármit is gondolj a kapcsolataidról, azt fogod bevonzani. Az lehetetlen, hogy elégedetlen gondolataid legyenek egy kapcsolatodról, és ez a kapcsolatod tele legyen szeretettel. Ha például azt gondolod, hogy „Már nem szeret annyira”, akkor nem tapasztalhatod meg ugyanakkor azt, hogy az illető még jobban szeret. Csak akkor vonzod be a szeretetet, ha szeretetteljes gondoldataid vannak. Mágnes vagy ebben a világegyetemben, és bármit is gondolj, az a vonzás törvénye szerint vissza fog érkezni hozzád emberek, körülmények és események formájában.

Az egész olyan, mint a régi mondás: ki mint vet, úgy arat. Gondolataid a magok, a termés pedig azon múlik, milyen típusú magokat ültettél. Gondolkodj pozitívan, és pozitív embereket, körülményeket és eseményeket fogsz bevonzani az életedbe. Gondolkodj negatívan, és negatív emberek, körülmények és események fognak körülvenni. Ez az elme fizikája és a világegyetem matematikája. Egyre több fizikus fedezi fel, hogy mentális világegyetemben élünk.

Fogalmazzuk meg, mit is jelentenek a pozitív és negatív gondolatok!

A pozitív gondolatok azok, amiket akarsz. A negatív gondolatok azok, amiket nem akarsz.

Ahányszor csak gondolkodsz, vagy pozitív, vagy negatív gondolatok vannak a fejedben. Hogy pozitívak vagy negatívak-e, meghatározza, mit vonzol be a kapcsolataidba és az életedbe. Azokat az embereket, körülményeket és eseményeket, amik életed valamennyi pillanatát alkotják, a gondolataidon keresztül vonzottad be magadhoz. Amit most élsz át, az azért történik, mert korábban erre gondoltál. Amikor nem tudod, mekkora ereje is van a gondolataidnak életed alakításában, akkor láthatod milyen könnyű bevonzani azokat a dolgokat, amiket nem akarsz. Ez azonban mostantól meg fog változni annak köszönhetően, amit felfedezel ebben a könyvben.

Ha pozitívan gondolkodsz, pozitív embereket, pozitív körülményeket és pozitív eseményeket vonzol magadhoz. Ha azonban negatív vagy dühös gondolatok járnak a fejedben, számolnod kell azzal, hogy negatív és dühös emberek, körülmények és események érkeznek az életedbe.

Az élet nem csak megtörténik veled, és kapcsolataid állapota sem a véletlennek köszönhető. Mindent te vonzottál az életedbe az alapján, amit gondoltál. Gondolkodj pozitívan más emberekről, és mindez a pozitivitás vissza fog érkezni a kapcsolataidba, és életed többi területét is felemeli majd.

Ha negatívan gondolkodsz másokról, és panaszkodsz, másokat hibáztatsz, dühös vagy, vagy más negatív gondolatod van, garantáltan visszakapod ezt a negativitást az életedben! És mivel visszakapod, még több negatív gondolat és negativitás keletkezik benned.

Ugyanez történik akkor is, ha mások panaszkodását hallgatod, és mások panaszára figyelsz. Amikor szimpatizálsz és egyetértesz velük, abban a pillanatban még több olyan helyzetet és embert fogsz magadhoz vonzani, akiket hibáztathatsz, vagy akikre panaszkodhatsz. Ez attól függetlenül igaz, mennyire helytálló a másik ember panaszkodása vagy mások hibáztatása.

Hallottam egyszer egy nőről, aki nagyon boldogtalan időszakon ment keresztül a szerelmi életében. A pszichológusok ezt a gyermekkorában átélt bántalmazó kapcsolatokra vezették vissza. A nő azonban rájött, hogy panaszkodása, és az, hogy hajlamos volt másokat hibáztatni, szintén hozzájárult rossz kapcsolataihoz. A dolgok akkor kezdtek megváltozni az életében, amikor nem keresett állandóan okot a panaszkodásra és mások hibáztatására, és helyette inkább azt kereste, hogyan szerethet, és értékelhet másokat az életében.

A gondolkodásában bekövetkezett változás után szinte azonnal bemutatták neki a tökéletes társat. Személyiségétől és értékrendjétől kezdve egészen a szeme és a haja színéig ő volt álmai férfija. Három hónappal később már el is jegyezték egymást, két évvel később pedig összeházasodtak. Ami igazán figyelemreméltó bennük, hogy az életük az ezt megelőző húsz évben is összefonódott. Tudtukon kívül, de a rokonaikon keresztül is kapcsolatban álltak, ugyanazokon a helyeken nyaraltak, sőt három évig még ugyanazon a helyen is dolgoztak… mégsem találkoztak soha. Olyan, mintha a világegyetem távol tartotta volna őket egymástól egészen addig a sorsdöntő napig, amíg a nő be nem látta, hogy abba kell hagynia a panaszkodást és mások hibáztatását. Valójában tényleg ez történt.

Az egymásra mutogatás

A szavaknak hatalmas erejük van. A vonzás törvényének köszönhetően bármit is gondolj vagy mondj egy másik emberről, azt magadhoz vonzod. Amikor hibáztatsz valakit, vagy panaszkodsz rá, valójában a saját életednek ártasz. Te fogsz szenvedni tőle.

A másokra mutogatás és a panaszkodás a negativitás erőteljes formái. Nagyon sok viszályt okoznak. Minden egyes panaszkodással és minden egyes pillanattal, amit mások hibáztatásával töltünk, olyan élethelyzeteket vonzunk magunkhoz, amelyek rosszul sülnek el, és csak újabb panaszkodásra adnak okot. Ha panaszkodsz a kormányra, a párodra, a gyerekekre, a szüleidre, a szomszédjaidra, a sorban állásra, a gazdasági helyzetre, az ételre, a munkádra, az ügyfelekre, a vállalkozásodra, az árakra, a zajra vagy valamilyen szolgáltatásra, az apró, ártalmatlan dolognak tűnik, pedig egy sor negativitást hoz magával, amelyek a kapcsolataidra és az egész életedre hatással vannak.

Ha bosszankodsz, mert félreértés történt egy megbeszélés időpontjával kapcsolatban, és másokat hibáztatsz, a hibáztatást kifogásként használod, és nem gondolkodsz pozitívan. A vonzás törvénye azonban csak arra reagál, amit te gondolsz, és nem vesz tudomást az alaphelyzetről. Ha másokra mutogatsz, számolnod kell azzal, hogy visszaköszönnek az életedben ezek a helyzetek. Nem feltétlenül attól a személytől fogod visszakapni, akit hibáztattál, az azonban biztos, hogy vissza fogod kapni. A vonzás törvénye nem ismer kifogásokat. Bármilyenek is legyenek domináns gondolataid, ezeket kapod vissza az életedben. Te magad teremted a jövődet azokkal a gondolatokkal, amiket éppen most gondolsz!

Ugyanakkor az is igaz, hogy minél többet gondolsz azokra a dolgokra, amiket szeretsz, annál több olyat kapsz vissza, amit szeretsz. Ha arra gondolsz, amit szeretsz, függetlenül attól, kiről vagy miről van szó, a szeretet visszatér hozzád, és olyan eseményeket vonzol az életedbe, amiket szeretni fogsz. Ha szeretettel gondolsz az újonnan megjelent eseményekre, még több pozitív dolgot fogsz bevonzani az életedbe, még több szeretetet és pozitivitást hozva az életedbe és így tovább. Ahhoz, hogy több szeretetet vonzz az életedbe, semmi mást nem kell tenned, mint hogy arra gondolsz, amit szeretsz.

Ismerek egy házaspárt, akiknél ez a legelképesztőbb változást hozta a kapcsolatukba. Csak rövid ideje voltak házasok, amikor elkezdett megrekedni a kapcsolatuk. Gyakorlatilag két külön életet éltek. Bár a nő már azt is alig bírta elviselni, hogy ugyanabban az ágyban aludjon, mint a férje, elhatározta, hogy megmenti a házasságát. Elkezdte feljegyezni az összes apróságot, amit a férje tett érte, és elmondta neki, mennyire értékeli ezeket a dolgokat. A férfi hirtelen nem győzött a felesége kedvében járni. Újra nevettek és játszottak egymással, s a szenvedély is visszatért az életükbe.

Van egy mondás, amit Gandhinak tulajdonítanak, ez pedig így hangzik: „Légy te a változás, amit látni szeretnél a világban.”

Ez a fiatal feleség ugyanezt alkalmazta a házasságában. Ha tehát változtatni szeretnél egy kapcsolatodon, neked magadnak kell lenni a változásnak, és másképp kell gondolkodnod a kapcsolatról. Minél pozitívabban, több szeretettel, elismeréssel és hálával gondolsz a kapcsolatodra, annál több pozitív körülményt és eseményt fogsz bevonzani. Neked kell azzá a változássá lenned, amit látni akarsz a kapcsolatodban! És ehhez nem kell mást tenned, csak változtatni a gondolataidon. Ha ezt az egyet megteszed, mindent megváltoztatsz!

Kérdezd meg magadtól, hogy elég pozitívan gondolkodsz-e a kapcsolataidról. A pozitív gondolatok ugyanis a szeretetből erednek, a negatív gondolatok pedig a szeretet hiányából.

Most is meg tudnád mondani a kapcsolataidról, hány pozitív gondolatod van róluk. Ha nagyszerűnek élsz meg egy kapcsolatot, az azt jelenti, hogy több a pozitív gondolat, mint a negatív. Ha egy kapcsolatot nehéznek vagy kihívásnak élsz meg, az arra utal, hogy akaratlanul is többször gondolsz rá negatívan, mint pozitívan.

Ne felejtsd el, hogy bármennyire is hihetetlennek hangzik, de sohasem a másik emberről van szó. Egyesek azt gondolják, hogy a kapcsolatok a másik miatt jók vagy rosszak, az élet azonban nem így működik. Nem mondhatod azt a vonzás törvényének, hogy „Csak akkor fogok pozitívan gondolkodni, ha a másik ember megváltozik!” Az életben semmit nem kaphatsz meg, hacsak nem adod oda te előbb. Bármit is adj, azt kapod vissza, ezért sohasem a másik emberről szól a dolog, hanem rólad! Minden azon múlik, mit gondolsz, mit sugárzol, mit adsz. Ha pozitívan gondolkodsz a másikról, fantasztikus lesz a kapcsolatotok, és fantasztikus lesz az életed is.

2. LECKE

A GONDOLATOK ÉS ÉRZÉSEK EREJE

Az életedet és a kapcsolataidat is megváltoztathatod, mert a pozitív gondolkodás határtalan képességével rendelkezel. Amikor arra gondolsz, amire vágysz és amit szeretsz, minden jót bevonzol az életedbe, beleértve a jó embereket és jó kapcsolatokat is!

A vonzás törvényének értelmében az életedben mindent az határoz meg, hogy mit gondolsz. Ez igaz az egészségedre, a munkádra, az anyagi helyzetedre, az életkörülményeidre és valamennyi kapcsolatodra. Bármit is gondolj, azt fogod életre kelteni, ami azt jelenti, hogy mindaz, amit a világban látsz, és tapasztalsz, egy hatás. Az ok pedig maguk a gondolataid.

Érzések: üzemanyagok gondolataid számára

Ha amiatt aggódsz, hogy egy véletlenszerű gondolat, ami épp csak kipattant a fejedből, megváltoztathatja az életedet, megnyugodhatsz. Egy nap alatt rengeteg gondolat cikázik át a fejedben, és a többségük ártalmatlan, mert nem kapcsolódik hozzá erős érzelem. Gondolataid akkor erősödnek fel, ha erős érzelmek is kötődnek hozzájuk. Erős érzelmek pedig akkor születnek benned, ha azt hiszed, helyes, amit gondolsz!

Hadd magyarázzam ezt el! Képzeld azt, hogy a gondolataid rakéták, és érzelmeid látják el őket üzemanyaggal. A rakéta önmagában csak egy mozdulatlan jármű, ami üzemanyag nélkül moccanni sem bír. Az üzemanyag adja számára azt az energiát, amivel felemelkedhet. Érzéseid nélkül a gondolataid is erőtlenek. Gondolataid az elsődleges okai mindennek, érzéseid azonban gyorsítók, amik gyorsabban megvalósítják őket. Minél intenzívebb érzelmek társulnak egy gondolatodhoz, annál több erővel ruházod fel, és annál hamarabb nyilvánul meg az életedben.

Érzéseid egy másik célt is szolgálnak: segítenek beazonosítani, milyen gondolatok járnak a fejedben. A jó gondolatok mindig jó érzéseket, míg a rossz gondolatok rossz érzéseket váltanak ki belőled. Ha tudni akarod, pozitív vagy negatív gondolatok járnak-e a fejedben, csak arra kell figyelned, mit érzel. Ahányszor csak jól érzed magadat, biztos lehetsz abban, hogy a gondolataid is jók voltak. Ahányszor nem érzed jól magadat, az annak a jele, hogy negatívan gondolkodtál. Ilyenkor jobban oda kell figyelned arra, mire gondolsz.

Hogy milyen érzéseket táplálsz egy meglévő kapcsolatod iránt, azt ugyancsak a kapcsolatodról alkotott gondolataid határozzák meg. Ha boldogságot vagy hálát érzel egy kapcsolat miatt, biztos lehetsz abban, hogy pozitívan gondolkodtál róla. Ha dühös vagy frusztrált vagy egy kapcsolatod miatt, negatívan gondolkodtál róla.

Ha azt gondolod, hogy „Ki nem állhatom a főnökömet”, valószínűleg egy erős negatív érzés is párosul ehhez a gondolathoz, és a vonzás törvényének értelmében olyan helyzeteket fogsz bevonzani, amikben egyre rosszabb lesz a főnöködhöz fűződő kapcsolatod.

Ha azt gondolod, hogy „Fantasztikus emberekkel dolgozom együtt”, valószínűleg pozitív érzés kapcsolódik a gondolatodhoz, és olyan helyzeteket fogsz bevonzani, amikben egyre jobb lesz a kollégáidhoz fűződő kapcsolatod.

Egyszerűbben megfogalmazva: minél több pozitív gondolatod van, annál jobban fogod érezni magadat, és annál jobban alakul az életed.

Minél többször gondolsz valami rosszra, annál rosszabbul fogod érezni magadat, és annál rosszabb lesz az életed is: addig, amíg nem változtatsz a gondolkodásodon.

Egy nő már tíz éve dolgozott ugyanazon a munkahelyen, és nagyon boldogtalan volt. Nem is annyira a munkája, hanem a kollégái miatt. A problémát az okozta, hogy folyamatosan pletyka, panaszkodás és negativitás vette körül. Anélkül, hogy tudatában lett volna, ez őt is magával rántotta, és ő is ugyanígy viselkedett. Akárcsak a kollégái, ő sem mondott soha semmi kedveset. Amikor ráébredt erre, tudatosan törekedni kezdett rá, hogy elégedettséggel és lelkesedéssel gondoljon a munkájára, és kivonja magát a pletykálkodás alól. Az eredmény gyakorlatilag azonnal érezhető volt. Már néhány nap múlva elkezdte élvezni a munkáját. Azzal, hogy nem vett részt a negativitás táplálásában, azt tapasztalta, hogy a pletykálkodók és panaszkodók már nem osztották meg vele panaszaikat. Nem elkerülni igyekezett őket, egyszerűen csak úgy döntött, hogy a legjobbat fogja meglátni bennük, ami ahhoz vezetett, hogy egyre ritkábban beszélt velük. Közben egy olyan baráti társaság kezdte körbevenni, amire az öröm és a pozitivitás volt jellemző, és ahol élvezték egymás társaságát. Ami még jobb, hogy az egyik kollégája a párja lett, és azóta már a házasságot tervezgetik.

Kizárólag jó gondolatokkal és azzal, hogy pozitív maradt a munkájában, ez a nő nemcsak jobb kapcsolatokat vonzott magához, de az egész életét megváltoztatta!

Bármelyik kapcsolat megváltoztatható

Ha másképp kezdesz el gondolkodni egy kapcsolatról, a belőled sugárzó gondolatok is megváltoznak, és a kapcsolataidnak is meg kell változniuk, mert új gondolkodásmódodat tükrözik. Ez tényleg ilyen egyszerű.

Még ha most nem is tudod elképzelni, hogyan változhatna pozitív irányba egy meghatározott kapcsolatod, tudnod kell, hogy képes rá!

Ha problémás valakivel a viszonyod, van egy nagyon egyszerű és hatásos gyakorlat, amit mindössze néhány perc alatt elvégezhetsz minden nap. Egyszerűen csak táplálj szeretetet a szívedben a másik ember iránt, majd nyisd meg a szívedet, és küldd el a szeretetet a világegyetemnek. Már ez az egy dolog is segít kitörölni belőled a másik emberrel szemben érzett neheztelést, haragot vagy negativitást.

Másrészről: egyetlen kapcsolaton sem lehet javítani negativitással. Ha neheztelsz valakire, és dühöt vagy bármilyen negatív érzést táplálsz vele szemben, az vissza fog fordulni hozzád. Ha szeretetet érzel, a szeretetet vonzod vissza magadhoz. Amit egy másik emberrel szemben érzel, azt mindig visszakapod. Ha nehezedre esik jó érzéseket táplálni egy adott személlyel vagy kapcsolattal szemben, koncentrálj arra, hogy szeretetet érezz bármi iránt, ami körülötted van, és tegyél meg mindent annak érdekében, hogy ne a kapcsolatotokra jellemző negatív dolgokra figyelj.

Megvan ahhoz a hatalmad, hogy bármit megváltoztass, mert te vagy az egyetlen, aki eldöntheti, mit gondol, és te vagy az, aki érez bizonyos dolgokat. Ez azt jelenti, hogy bármelyik negatív kapcsolatot megváltoztathatod az életedben, de nem úgy, hogy továbbra is negatív maradsz. Negatív gondolatokkal és érzésekkel nem fogsz tudni rajtuk változtatni. Másképp kell reagálnod a kapcsolatokra, mert ha továbbra is negatívan reagálsz, gondolataid mágnesként vonzzák magukhoz, és felerősítik a negativitást. Ha pozitívan gondolkodsz és érzel, a kapcsolatodba is jó dolgokat vonzol be.

Két legjobb barátnő összeveszett valami apróságon, és amikor már hónapok óta nem beszéltek egymással, úgy tűnt, hogy a barátságuk véget ért. Az egyik nő nagyon elkeseredett volt, úgy érezte, mintha belezuhant volna a „boldogtalanság szakadékába”. Azonban úgy döntött, hogy jobbra fordítja az életét, és elkötelezte magát amellett, hogy pozitív és boldog legyen. Bár számtalan stresszforrás volt az életében, sikerült felemelnie magát egy olyan szintre, ahol elégedettséget érzett. Ekkoriban az egyik közös barátjuk megkérdezte tőle, kibékült-e már a legjobb barátnőjével. Azt válaszolta, hogy nem, azóta sem beszélnek, de biztos abban, hogy egy nap újra barátok lesznek. Aznap este olyan jó hangulatban volt, hogy úgy érezte, készítenie kell egy listát mindazokról a dolgokról, amikért hálás lehet. Amikor lefeküdt, sokkal jobban érezte magát, mint előtte valaha. Másnap reggel üzenetet kapott a legjobb barátnőjétől, hogy nagyon hiányzik neki a barátságuk, és sajnálja, hogy veszekedtek.

E két legjobb barátnőt például csak akkor volt képes újra egyesíteni a vonzás törvénye, amikor mindketten elemelték egymásról gondolataikat.

A jó érzés ereje

Amikor egy negatív helyzettel szembesülsz egy kapcsolatban, mindig az a megoldás, hogy valami jóra gondolsz, jól érzed magadat, és nem arra koncentrálsz, ami éppen történik a kapcsolatban. Bár nem tudhatod, hogyan oldódik meg a probléma, ám ha megőrzöd pozitív gondolataidat és érzéseidet, akkor meg fog oldódni. Amikor jól érzed magadat, csak olyan emberek léphetnek be az életedbe, akik ugyanezen a frekvencián vannak.

Légy tudatában annak: az, hogy szeretetet érzel olyan emberek iránt, akikkel nehéz időket élsz át, még nem jelenti azt, hogy hagyod őket átgázolni rajtad, vagy hogy bántsanak. A szeretet nem egyenlő ezzel. Hagyni, hogy egy másik ember kihasználjon minket, sem rajta, sem rajtad nem segíthet. A megoldás az, ha a jó érzések legmagasabb frekvenciájára állítod magadat, és a vonzás törvénye meg fogja oldani helyetted a problémát.

Ha akkor is megőrzöd a jó érzések frekvenciáját, miközben valaki negatív frekvencián marad, a vonzás törvénye távol tart tőle. Két ember kapcsolata mindig akkor ér véget, ha már nem ugyanazon a frekvencián vannak. Ha az emberek közötti frekvenciák nem egyeznek, a vonzás törvénye automatikusan elválasztja őket.

Mindig izgalmas látni, hogyan reagál a vonzás törvénye az emberek frekvenciáinak változásaira.

Egy fiatal nő rögtön a középiskola elvégzése után találkozott egy férfivel, és forgószélszerű románcba bonyolódott vele. Elhagyta a szülővárosát, a családját és a barátait, hogy kövesse a férfit, munkát és egy új életet keresve. Néhány hónappal később össze is házasodtak. Hamarosan azonban kénytelen volt megismerni férje sötét oldalát: a férfi kábítószert fogyasztott, és néhány diagnosztizálatlan mentális problémával küzdött. Gyakori dühkitöréseit folyamatosan azon az emberen töltötte ki, aki ott volt mellette: a feleségén. Verbálisan bántalmazta, és megalázó sértéseket vágott a fejéhez. Mivel sem a családja, sem a barátai nem voltak a közelben, hogy támogassák, a nő képtelen volt megbirkózni a helyzettel, és nem tudott elég jól gondolkodni ahhoz, hogy magasabb szintre emelje saját frekvenciáját. Öt hosszú éven keresztül élt egy szeretet nélküli, bántalmazó kapcsolatban, ideje nagy részét azzal töltve, hogy megpróbálja elkerülni agresszív férjét.

Végül belátta, hogy csak ő képes változtatni az életén, és helyreállítani a boldogságát. Néhány héttel a felismerése után úgy döntöttek a férjével, hogy visszatérnek a szülővárosába, és munkát keresnek. A szerencse úgy hozta, hogy a nő azonnal talált is egy nagyszerű állást, és újra kapcsolatba lépett a barátaival és a családjával. Hosszú évek óta először végre újra önmagának érezte magát. A férje dolgai azonban még rosszabbra fordultak. Képtelen volt elfogadni, hogy a felesége sikeres és boldog, ezért még gyakrabban bántalmazta őt. Ám feleségét már támogatás és szeretet vette körül, boldognak érezte magát, ezért férje bántalmazása nem volt rá hatással. Mivel megváltoztak a frekvenciáik, a vonzás törvénye úgy reagált, hogy szétválasztotta őket. A nő végül elhagyta a férjét, mert belátta, hogy ennél sokkal jobb életet érdemel.

Nem sokkal ezután a barátai vacsorapartira hívták. A vacsora után úgy döntöttek, hogy beugranak a város egyik új bárjába. Abban a pillanatban, hogy belépett az ajtón, szeme a terem hátuljára tévedt, ahol megpillantott egy ismerős arcot. Azt a fiút, akivel középiskolában járt, és aki férje előtt az utolsó párja volt. Egy közös barátjuk félrehúzta a nőt, és elmondta neki, hogy a férfi mindvégig kitartott mellette. Egyik kapcsolata sem volt komoly, mert mindvégig rá várt. A nő odament hozzá, és együtt felelevenítették a régi időket. A férfi megerősítette a történetet, azt, hogy mindvégig abban reménykedett, és azért imádkozott, hogy a nő hazatérjen egyszer. Meggyőzte saját magát, hogy ha ez így lesz, az azért van, hogy örökre együtt maradjanak. Minél tovább beszélgettek, a nő egyre inkább úgy érezte, hogy ő az a férfi, akiről mindig is álmodott, és egy új románc kezdett kialakulni köztük. Ma is együtt vannak, őrülten boldogok, és azt tervezik, hogy összeházasodnak.

Volt férje bántalmazása és dühe miatt a nő negatívan gondolkodott arról a helyzetről, amiben élt, és ezek a negatív gondolatok csak még mélyebbre taszították őt a depresszióba. Csak akkor volt képes megszabadulni volt férjétől, miután a szeretet és a boldogság pozitív gondolataival megváltoztatta frekvenciáját. Mikor újra jól érezte magát, beléphettek az életébe azok az emberek, akik ugyanezen a frekvencián mozogtak. Nem meglepő, hogy a vonzás törvénye szerelemmel is megajándékozta, annak a férfinek az alakjában, aki a középiskolai szerelme volt.

Az erő benned lakozik

Nem számít, milyen nehéz vagy sérült egy kapcsolat. Ha változtatni akarsz rajta, egyszerűen csak változtatnod kell a gondolataidon és a frekvenciádon.

Mindaz, amit az élettől kaptál, annak az eredménye, ahogyan gondolkodtál, és ahogyan érezted magadat. Ez az összes kapcsolatodra érvényes, a múltbéliekre és a jelenlegiekre is.

Mindez azt is jelenti, hogy azokat a nehéz kapcsolatokat, amiket most tapasztalsz meg, múltbéli gondolataid és érzéseid vonzották be.

Amikor az emberek először hallják A Titoknak ezt a részét, felidézik magukban múltbéli nehéz vagy akár bántalmazó kapcsolataikat. És értetlenül állnak az előtt, hogyan vonzhat be bárki is egy ilyen helyzetet az életébe. Senki sem vonz be szándékosan egy kihívást jelentő, vagy nehéz kapcsolatot, de ha arra vágysz, hogy megoldjál vagy helyrehozz egy ilyen kapcsolatot, meg kell értened, hogy mi volt az oka. Az esetek többségében azért vonzunk magunkhoz nehéz helyzeteket, hogy ráébresszük magunkat a bennünk rejlő erőre.

Most is a te kezedben van a döntés. Azt akarod hinni, hogy csak a szerencsén múlik minden, és rossz dolgok bármikor történhetnek? Azt akarod hinni, hogy nincs befolyásod a kapcsolataidra, és arra, hogyan bánnak veled az emberek?

Vagy el akarod hinni, és tudod, hogy mindaz, amit megtapasztalsz, a te fejedben dől el? El akarod hinni, hogy csak jó emberek, jó események és jó kapcsolatok jönnek az életedbe a gondolkodásodnak köszönhetően? Te döntesz, és bárhogy is dönts, mindazt, amit gondolsz, meg fogod tapasztalni az életedben.

Meg kell értened, hogy senki sem léphet be az életedbe, és befolyásolhat téged negatívan, hacsak nem vagy vele ugyanazon a frekvencián. Ha változtatsz a gondolataidon, és felemeled a frekvenciádat, nem számít, milyen nehéz vagy negatív személy is az illető, nem lesz többé hatással rád! És ha ez azt eredményezi, hogy véget ér a kapcsolatotok, ne ess kétségbe. Ismételgesd magadban: „Minden jót megkapok ebből a helyzetből.” És meg is fogsz. Minden egyes tapasztalatból tanulhatsz. Azt fogod tapasztalni, hogy ha véget ér egy nehéz kapcsolat, idővel sokkal nagyobb örömben lesz részed, mint előtte valaha. Az életben minden kapcsolatot okkal élünk át. Meg akarnak tanítani valamire, és előrébb viszik az életedet.

Amikor változást tapasztalunk az életünkben, általában ellenállunk e változással szemben. Pedig nem lenne szabad elfelejtenünk, hogy amikor egy nagy változás történik az életünkben, az mindig azt jelenti, hogy valami jobb jön helyette. A világegyetem nem ismeri a légüres tér fogalmát, ezért amikor valami elmúlik, valami másnak kell jönnie helyette, és el kell foglalnia a helyét. Ha változást tapasztalsz, nyugodj meg, légy bizakodó, és tudd, hogy a változás jó dolog.

Ne félj a változástól, különösen a kapcsolataidban ne. Ne feledd, hogy mindaz, ami velünk történik, végső soron mindannyiunk javát szolgálja. Nem az számít, mi történik, hanem az, mit kezdünk a lehetőséggel, és hogyan tekintünk rá. A világegyetemnek el kell távolítania dolgokat, hogy helyet adjon a jobb és csodálatosabb dolgoknak. Tudatosítsd magadban, hogy ezek a változások azért történnek, mert egy sokkal varázslatosabb kapcsolat vár rád! Valami jobb van készülőben.

3. LECKE

A CSODÁLATOS KAPCSOLATOK TITKA

Amikor arra gondolsz, hogy nagyszerű életet élsz csodálatos kapcsolatokkal, a vonzás törvényének köszönhetően erőteljesen és tudatosan befolyásolod az életedet. Ez valóban ilyen egyszerű. De ha ilyen egyszerű, miért nincs mindenkinek csodálatos élete fantasztikus kapcsolatokkal?

A probléma az, hogy az emberek többsége inkább arról gondolkodik, és beszél, amit